DELTA อ้อนสรรพากรขอแบ่งจ่ายภาษี 401.23 ลบ. จับตาพรุ่งนี้ราคาหุ้นเสี่ยงรูดหนัก!
DELTA อ้อนสรรพากรขอแบ่งจ่ายภาษี 401.23 ลบ. จับตาพรุ่งนี้ราคาหุ้นเสี่ยงรูดหนัก! ฟากบริษัทยันไม่กระทบธุรกิจ เหตุตั้งสำรองแล้ว-เงินสดแน่นปี้ก
5 ก.พ. 2561

บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA เปิดเผยว่า ตามที่ในปี พ.ศ. 2555 บริษัทได้รับหนังสือประเมินภาษีเงินได้นิติบุคคลจากกรมสรรพากรสำหรับปี พ.ศ.2544 ถึง 2547 เป็นจำนวนเงิน 401,423,775 บาท (รวมเบี้ยปรับและเงินเพิ่ม) ซึ่งต่อมาบริษัทฯ ได้ดำเนินการยื่นอุทธรณ์ต่อศาลฎีกานั้น จากที่ได้เปิดเผยไว้ในหมายเหตุประกอบงบการเงินมาตลอดตั้งแต่ปี 2555 เป็นต้นมา โดยในไตรมาส 3/2560 ได้แสดงอยู่ในข้อ 20.3.1 ข หัวข้อการถูกประเมินภาษี หน้า 23
โดยที่ปรึกษากฎหมายของบริษัทฯ ได้รายงานมายังบริษัทฯ เมื่อวันที่ 5 ก.พ.2561 ว่า ศาลฎีกาได้อ่านคำพิพากษาหมายเลขที่ 6447/2560 เมื่อวันที่ 23 ม.ค.61 แล้ว โดยสรุปได้ว่า บริษัทฯ ต้องชำระเงินภาษีจำนวนทั้งสิ้น 401,423,775 บาท ให้แก่กรมสรรพากร
อย่างไรก็ตาม บริษัทเห็นว่าคำพิพากษามิได้ส่งผลกระทบต่อบริษัทฯ มากนัก เนื่องจากบริษัทมีฐานะการเงินและผลการดำเนินงานรวมถึงสภาพคล่องเพียงพอ โดย ณ วันที่ 30 ก.ย.2560 บริษัท มีส่วนของผู้ถือหุ้นจำนวน 31,309 ล้านบาท มีกำไรสุทธิจำนวน 3,600 ล้านบาท และเงินสดและรายการเทียบเท่าเงินสด 17,534 ล้านบาท ขณะที่ภาษีที่ต้องชำระตามคำพิพากษามีจำนวน 401,423,775 บาท และบริษัทฯ ได้ตั้งสำรองสำหรับค่าใช้จ่ายนี้ตั้งแต่ในงวดไตรมาส 2 ปี 2560 แล้ว
นอกจากนั้น เพื่อลดผลกระทบด้านกระแสเงินสดของบริษัทให้น้อยที่สุด บริษัทจะขอเจรจากับกรมสรรพากรเพื่อแบ่งชำระเงินภาษีดังกล่าวต่อไป แต่หากไม่สามารถเจรจาต่อรองได้ก็จะไม่มีผลกระทบต่อการดำเนินงานใดๆ เนื่องจากบริษัทฯ มีสภาพคล่องเพียงพอ
ขณะที่ราคาหุ้น DELTA ปิดตลาดฯวันนี้ ที่ระดับ 73 บาท บวก 0.50 บาท หรือ 0.69% สูงสุดที่ 73.50 บาท ต่ำสุดที่ 72.75 บาท ด้วยมูลค่าการซื้อขาย 94.76 ล้านบาท